Na temelju članka 30. Ustavnog zakona o pravima nacionalnih manjina («Narodne novine» broj 155/02, 47/10, 80/10 i 93/11) ) i članka 4. i 6. Pravilnika o naknadi troškova i nagradi za rad članovima vijeća i predstavnicima nacionalnih manjina («Narodne novine» broj 8/24) i članka 40. Statuta Grada Koprivnice («Glasnik Grada Koprivnice» broj 4/09, 1/12, 1/13, 3/13 – pročišćeni tekst, 1/18, 2/20 i 1/21) Gradsko vijeće Grada Koprivnice na 22. sjednici održanoj 19.12.2024. godine, donijelo je

ODLUKU

o nagradi za rad članovima vijeća i predstavnicima nacionalnih manjina Grada Koprivnice

Članak 1.

Ovom Odlukom o nagradi za rad članovima vijeća i predstavnicima nacionalnih manjina Grada Koprivnice (u daljnjem tekstu: Odluka) utvrđuje se ukupan iznos sredstava za mjesečne nagrade za rad predsjedniku vijeća nacionalne manjine, zamjenika predsjednika vijeća nacionalne manjine i članovima vijeća nacionalne manjine te mjesečna nagrada za rad predstavniku nacionalne manjine Grada Koprivnice.

Članak 2.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 3.

Ukupan iznos sredstava za mjesečne nagrade za rad (uključujući porez i doprinose) predsjedniku, zamjeniku predsjednika i članovima vijeća nacionalne manjine Grada Koprivnice iznosi 180,00 EUR.

Iznos mjesečne nagrade predsjedniku vijeća, zamjeniku predsjednika vijeća i ostalim članovima vijeća određuje vijeće nacionalne manjine posebnom odlukom.

Članak 4.

Predstavniku nacionalne manjine Grada Koprivnice utvrđuje se mjesečna nagrada za rad (uključujući porez i doprinose) u iznosu 25,00 EUR.

Članak 5.

Sredstva za nagrade utvrđene ovom Odlukom osiguravaju se u Proračunu Grada Koprivnice.

Članak 6.

Ova Odluka stupa na snagu osmog dana od dana objave u «Glasniku Grada Koprivnice».

GRADSKO VIJEĆE

GRADA KOPRIVNICE

KLASA: 016-01/24-01/0005

URBROJ: 2137-1-04-01/3-24-2

Koprivnica, 19.12.2024.

PREDSJEDNIK:

Ivan Pal, prof.

O B R A Z L O Ž E N J E

**I. Zakonska osnova**

Pravni temelj za donošenje ove Odluke sadržan je u članku 30. Ustavnog zakona o pravima nacionalnih manjina („Narodne novine“, broj 155/02, 47/10, 80/10 i 93/11), Pravilniku o naknadi troškova i nagradi za rad članovima vijeća i predstavnicima nacionalnih manjina („Narodne novine“ broj 8/24) i članku 40. Statuta Grada Koprivnice („Glasnik Grada Koprivnice“ broj 4/09., 1/12., 1/13., 3/13. – pročišćeni tekst, 1/18., 2/20. i 1/21.)

**II. Ocjena stanja i osnovna pitanja koja se uređuju aktom i objašnjenje pojedinih odredbi**

Ustavnim zakonom o pravima nacionalnih manjina («Narodne novine» broj 155/02, 47/10, 80/10 i 93/11), utvrđeno je da članovi vijeća nacionalne manjine i predstavnik nacionalne manjine, svoje dužnosti obavljaju, u pravilu, na dragovoljnoj osnovi i s pažnjom dobrog gospodara. Isto tako navedenim Zakonom propisano je da članovi vijeća nacionalnih manjina mogu primati naknadu troškova koje su imali u obavljanju poslova za vijeće kao i nagradu za mjesečno ili neko drugo razdoblje ako to odobri i do visine koju odobri ministar nadležan za opću upravu.

Sukladno navedenim odredbama Ustavnog zakona o pravima nacionalnih manjina, ministar pravosuđa i uprave donio je Pravilnik o naknadi troškova i nagradi za rad članovima vijeća i predstavnicima nacionalnih manjina («Narodne novine» broj 8/24) kojim je, između ostalog, u članku 3. propisano da predsjednik vijeća nacionalne manjine, zamjenik predsjednika vijeća i članovi vijeća nacionalne manjine te predstavnik nacionalne manjine ostvaruju pravo na mjesečnu nagradu najviše do visine 75% iznosa sredstava određenog za mjesečne naknade člana predstavničkog tijela te jedinice lokalne i područne (regionalne) samouprave.

Nadalje, Pravilnikom je propisano da se ukupan iznos sredstava za mjesečne nagrade predsjedniku vijeća nacionalne manjine, zamjeniku predsjednika vijeća i članovima vijeća nacionalne manjine utvrđuje odlukom predstavničkog tijela jedinice lokalne i područne (regionalne samouprave) dok iznos mjesečne nagrade predsjedniku vijeća, zamjeniku predsjednika vijeća i ostalim članovima vijeća određuje vijeće nacionalne manjine posebnom odlukom.

Iznos mjesečne nagrade predstavniku nacionalne manjine utvrđuje odlukom predstavničko tijelo jedinice lokalne i područne (regionalne) samouprave.

Slijedom navedenog, predlaže se ovom Odlukom ukupan iznos sredstava za mjesečne nagrade predsjedniku vijeća nacionalne manjine, zamjeniku predsjednika vijeća i članovima vijeća nacionalne manjine u visini 180,00 EUR (uključujući porez i doprinose) te mjesečna nagrada za rad predstavniku nacionalne manjine Grada Koprivnice u visini 25,00 EUR (uključujući porez i doprinose). Navedeni iznosi usuglašeni su sa Vijećem srpske nacionalne manjine Grada Koprivnice i predstavnikom romske nacionalne manjine Grada Koprivnice.

**III. Potrebna sredstva za provedbu akta**

Za provedbu ove Odluke sredstva su osigurana u Proračunu Grada Koprivnice.

U skladu sa svime naprijed navedenim predlaže se donošenje Odluke o nagradi za rad članovima vijeća i predstavnicima nacionalnih manjina Grada Koprivnice u priloženom tekstu.

Nositelj izrade akta: Predlagatelj:

Upravni odjel za poslove Gradskog vijeća Gradonačelnik

i opće poslove Mišel Jakšić, dipl.oec.

Pročelnica:

Dubravka Kardaš, dipl.iur.